15 mennesker, herunder seks børn, er blevet dræbt efter selvmordsbomber i det østlige Sri Lanka.

Fredag aften og natten til lørdag stormede srilankanske sikkerhedsstyrker og politiet flere byer på østkysten i søgen på krigere fra Islamisk Stat (IS).

Tre mænd sprængte sig selv i luften, da de blev omringet i et hus i byen Kalmunai på kysten. Eksplosionerne dræbte blandt andre seks børn og tre kvinder, skriver AFP.

Ifølge nyhedsbureauet Reuters er de tre selvmordsbombere blandt de 15 dræbte.

Det danske udenrigsministerium oplyser lørdag eftermiddag, at ikke-nødvendige rejser til landet fortsat frarådes.



Sikkerhedsstyrkerne meldte natten til lørdag ud, at fire formodede krigere fra IS var blevet dræbt. Det skete, da det hus i Kalmunai blev stormet.



To af de fire formodede IS-krigere blev dræbt i en skudveksling, fortæller talsmand for militæret Sumith Atapattu.



- I vores gengældelsesskud døde to våbenmænd, siger Sumith Atapattu.

Det er endnu uvist, hvordan de øvrige to IS-krigere mistede livet. Atapattu tilføjer, at en civil person også blev dræbt i skudvekslingen.



I en pressemeddelelse skriver politiet, at de dræbte krigere var formodede medlemmer af den islamiske gruppe National Towheed Jama'at (NTJ).

Man mener, at de krigerne spillede en rolle i de mange bombeangreb, der ramte landet påskedag 21. april og dræbte over 250 mennesker.

Inden skudkampen havde sikkerhedsstyrkerne stormet et andet område tæt på. Her mente man, at IS-krigerne, der stod bag bombningerne, havde optaget en video, som IS offentliggjorde to dage efter angrebet.



Styrkerne fandt IS-flag og uniformer, der matcher de uniformer, som krigerne på videoen var iført.



Ud over uniformerne fandt sikkerhedsstyrkerne også sprængstof, detonatorer og selvmordsbombe-udstyr.

Politiet udtalte fredag, at man forventede at anholde 140 personer, der havde relation til IS.



Indtil videre har politiet anholdt 76 personer, herunder udlændinge fra Syrien og Egypten, skriver nyhedsbureauet Reuters.



/ritzau/